Jangan lakukan pembakaran terbuka – Bomba
SARIKEI: Pihak Jabatan Bomba dan Penyelamat (JBPM) mengambil masa sekitar 30 minit untuk memadamkan kebakaran melibatkan longgokan sampah domestik yang dilakukan individu tidak bertanggungjawab di kawasan feri lama di sini, semalam.    Ketua Balai Bomba dan Penyelamat (BBP) Sarikei PPgB Mahmudin Narudin berkata, seramai sembilan anggota diketuai PBK I (KUP) Mijan Pamin bergegas ke lokasi susulan menerima panggilan kecemasan daripada orang awam sekitar 10.16 pagi. “Bomba tidak akan sesekali berkompromi dengan individu yang didapati melakukan pembakaran terbuka selain mempertingkatkan rondaan di kawasan yang berisiko tinggi sekiranya keadaan memerlukan. “Tanda amaran yang disediakan pihak berkuasa tempatan untuk tidak membuang sampah sembarangan dan membakar sampah secara terbuka, tidak diendahkan. “Sekiranya ada individu yang masih berdegil melakukan pembakaran terbuka, kami tidak akan teragak-agak melaporkan kepada Jabatan Alam Sekitar (JAS) untuk diambil tindakan,” katanya ketika dihubungi pemberita Utusan Sarawak. Menurut Mahmudin, faktor cuaca yang panas dan kering ketika ini menyebabkan kebakaran cepat merebak. “Pembakaran terbuka boleh menjadi penyumbang utama kepada kemerosotan kualiti udara selain memudaratkan kesihatan awam,” ujarnya. Justeru, orang ramai di negeri adalah dinasihatkan agar tidak melakukan pembakaran terbuka pada musim kering untuk mengelak sebarang kemungkinan kebakaran yang tidak terkawal. Turut berada di lokasi, empat anggota Polis Diraja Malaysia (PDRM) Sarikei.  Oleh EARL ANEK 
See author's posts
